El grup parlamentari del PSC i Units ha presentat una proposta de resolució a la comissió de Benestar Social per modificar l'actual Decret del reglament del joc del bingo perquè en el cas dels casals d'avis "es consideri una activitat d'oci". El diputat socialista Raül Moreno ha explicat que en diversos equipaments s'ha clausurat l'activitat, en estar reservada als casinos que compleixen el reglament, i la gent gran ja no pot jugar al bingo. Amb el precedent d'una moció aprovada per unanimitat a l'Ajuntament de Tarragona, Moreno ha apostat per modificar el decret tenint en compte que el joc "té un caràcter d'oci i contribueix en el desenvolupament personal i en la socialització dels avis". Amb tot, la modificació proposa limitacions i que la gent gran pugui jugar un màxim de 5 euros per dia i 0,20 euros per cartró. El grup parlamentari espera que la proposta de resolució es pugui debatre, com a molt tard, després de l'estiu. Els casals d'avis de la Generalitat "sense activitats gratuïtes"  En una trobada amb la premsa, Moreno també ha explicat que des del gener els casals "ja no poden oferir activitats gratuïtes" a la gent gran, com s'havia fet fins llavors, per un problema de gestió per part del Govern "que no va publicar el nou concurs públic perquè les empreses s'hi poguessin presentar". "Ja sabem que el setembre tampoc es podran recuperar però el que demanem és celeritat en la publicació del concurs i que es puguin contractar aquestes activitats mitjançant altres procediments administratius per garantir que la gent pugui tenir accés, com tenia, a les activitats de franc", ha comentat. Segons ha lamentat aquesta situació ha portat a alguns casals a fer pagar les activitats o fins i tot que alguns ajuntaments n' hagin assumit el pagament. En aquest sentit, el grup ha presentat una proposta de resolució que també instarà el Govern de la Generalitat a comunicar als usuaris, direccions i alcaldes els motius per la finalització dels contractes, el calendari orientatiu de publicació i resolució del nou contracte i les activitats gratuïtes que es recuperaran. D'altra banda, el diputat ha lamentat que "no s'hagin publicat les llistes d'espera per accedir a les residències d'avis" i ha criticat que en aquests equipaments en determinades zones de  l'àrea metropolitana hi ha llistes d'espera d'entre 3 i 4 anys mentre que en altres municipis allunyats de Barcelona "sigui de diversos dies".  En la mateixa línia, també ha lamentat que no s'hagi implantat la llei de la gent gran i ha fet una crida a fer efectiu el Pla Integral per les Persones Grans del qual "només s'ha tirat endavant un número de telèfon d'atenció pel col·lectiu". Distribuir els menors no acompanyats arreu de Catalunya  Durant la trobada amb la premsa Moreno ha parlat de l'increment de menors no acompanyats que arriben mensualment a Barcelona. Segons el diputat, l'actual procés de protecció a la infància "fa impossible que se'ls pugui atendre mitjançant places residencials o centres d'acollida". Per això, la formació proposarà al govern que, després de reunir-se amb les entitats, es distribueixi aquests menors  en centres d'arreu de Catalunya i de l'Estat. La intenció amb aquesta mesura és que millori la qualitat assistencial dels menors.  Amb tot, Moreno també s'ha mostrat preocupat per l'arribada de noies menors que "no consten a les estadístiques perquè estan acompanyades per màfies que els fan viure situacions d'explotació sexual".  Altres temes que el grup parlamentari ha posat damunt la taula és una proposta de resolució en relació als alumnes amb discapacitat auditiva. En concret, aposten perquè s'ofereixin centres adaptats a totes les capitals de província catalanes i perquè s'executi la llei i els alumnes sense audició puguin tenir un intèrpret a totes les classes. També pel col·lectiu amb diversitat funcional, el grup treballarà perquè els acompanyants de minusvàlids en actes culturals no paguin el preu de les entrades.

Summary: PSC-Units vol modificar el reglament del joc perquè els avis puguin jugar al bingo als Casals de la gent gran


La trobada té lloc al despatx del líder del PP al Congrés dels Diputats ACN Madrid.-El líder del PP, Pablo Casado, i el de Cs, Albert Rivera, es troben reunits des de les 7 de la tarda d’aquest dilluns al despatx de Casado al Congrés dels Diputats. L’objectiu és explorar la proposta que el líder de Cs ha llançat aquest matí, quan ha ofert una abstenció conjunta de PP i Cs a la investidura de Pedro Sánchez a canvi de tres condicions: Una mesa per preparar l’aplicació del 155 a Catalunya en cas d’incompliment de la sentència de l’1-O, la cessió del govern de Navarra a la coalició Navarra Suma (PP, Cs i UPN) i un compromís de no augmentar impostos a les classes mitjanes. Està previst que els partits ofereixin comunicats de premsa en acabar la trobada.  El president del govern espanyol en funcions, Pedro Sánchez, ja ha respost a la proposta assegurant que actualment ja es donen les condicions perquè totes dues formacions s’abstinguin, tot recordant que està en disposició d’aplicar el 155 a Catalunya si la situació ho requereix.  Tot plegat a menys de 24 hores que el Rei Felip VI conclogui amb el mateix Sánchez la ronda de consultes per determinar si hi ha algun candidat a qui encarregar la investidura. El monarca ho transmetrà a la presidenta del Congrés, que és qui té potestat de convocar o no el ple d’investidura que ha de concloure abans que expiri el termini el pròxim 23 de setembre. Fruit de la ronda de consultes, el Rei pot designar o no candidat, malgrat que hi ha el precedent de Mariano Rajoy del 2016, en què va declinar la proposta adduint que no disposava de suports suficients. En el cas que es presenti i el PP i Cs s’abstinguin, Sánchez en tindria prou amb els 123 escons del seu grup per a ser investit en segona volta, això és per majoria simple.  La proposta de Rivera ha tingut mala acollida a Podem, que l’ha criticada a través dels portaveus de les confluències que han passat pel despatx del Rei i han ofert, després, rodes de premsa al Congrés. Juantxo López de Uralte (Equo) i Yolanda Díaz (Galicia en Comú) han qualificat la maniobra com un acte de “desesperació” i han recordat el crit ‘amb Rivera no’ de les bases socialistes el 28-A.

Summary: Comença la reunió entre Casado i Rivera per explorar una abstenció conjunta a la investidura de Sánchez


El ministre de l'Interior, Fernando Grande-Marlaska, ha signat una ordre que estableix que només podran entrar a l'Estat per ports i aeroports ciutadans espanyols, residents habituals i persones que acreditin motius laborals. La mesura, publicada al BOE aquest dimarts, afecta també els països de l'Espai Schegen i estarà en vigor fins el 24 de maig, tot i que és ampliable. S'aplicarà, igual que la quarantena obligatòria, a partir del 15 de maig. Segons l'ordre, queden fora de la restricció treballadors transfrontereres, professionals sanitaris o que tenen cura de persones grans que vinguin a exercir la seva activitat laboral, així com les que acreditin causa de força major. Aquestes limitacions tampoc s'apliquen al transport de mercaderies.  S'assegura la prestació dels serveis de transport marítim i l'activitat pesquera, així com el personal aeronàutic necessari per portar a terme les activitats de transport aeri comercial. Ara bé, aquestes persones hauran de tenir assegurada la immediata continuació del seu viatge. També queden exceptuades les persones estrangeres acreditades com a membres de missions diplomàtiques, oficines consulars i organismes internacionals assentats a Espanya, sempre que es tracti de desplaçaments vinculats a les seves funcions oficials. L'ordre també estableix que per evitar recórrer al procediment de denegació d'entrada caldrà la col·laboració amb els operadors de transport de viatgers i amb les autoritats de la resta d'estats membres i associats a l'Espai Schengen.  La mesura es notificarà als estats membres de la UE, a la Comissió Europea, al Parlament Europeu i al Consell.  L'ordre constata que l'aixecament progressiu de les mesures de confinament podria provocar que persones residents a l'exterior volguessin viatjar a l'Estat. Remarca que si els espanyols tenen restricció de moviments entre províncies durant la desescalada, també cal limitar l'accés des d'altres estats membres. També avisa que el fet de tenir un habitatge no acredita que la persona tingui la residència a Espanya. El restabliment dels controls en les fronteres interiors d'Espanya amb França i Portugal ja va entrar en vigor el 17 de març, mentre que la restricció en l'accés a través de les fronteres exteriors en ports i aeroports es va posar en marxa el 23 de març.

Summary: L'Estat només permetrà l'accés per ports i aeroports a espanyols, residents i persones que acreditin motius laborals


La Universitat Pompeu Fabra (UPF) rellançarà el Diari de Barcelona la primavera del 2020, segons ha anunciat el degà de la facultat de Comunicació, Jordi Balló, que ha explicat que engeguen aquest nou projecte amb l’objectiu de “donar veu periodística i creativa a una generació jove”. Els encarregats de repensar el format de la capçalera seran alumnes del grau de Periodisme, amb el suport d'estudiants de Publicitat i Comunicació Audiovisual. En aquest sentit, el cap d’estudis del grau de Periodisme, Xavier Ramón, ha destacat que “l’actualitat serà el més important”, però que també es vetllarà per la “profunditat”. “Volem que el nou Diari de Barcelona sigui un laboratori per innovar”, ha afegit.

Summary: La UPF rellançarà el Diari de Barcelona la primavera del 2020


L'IRTA ha aportat noves estratègies per a la lluita contra la plaga del caragol maçana al delta de l'Ebre, en la dotzena edició de la Jornada tècnica de l'arròs que s'ha fet aquest dimecres a Deltebre (Baix Ebre). Després de dos anys d'estudis, hi ha evidències clares que la cianamida càlcica, un adob tradicional de tota la vida, té un efecte mol·lusquicida quan s'hidrolitza i provoca una important mortalitat del caragol maçana. També s'ha mostrat l'eficàcia de l'Sluxx HP i del Neu1184M, dos biocides que maten el caragol maçana però a la vegada protegeixen la planta de l'arròs contra els exemplars que sobreviuen.  L'ús d'aquests productes està legalitzat en altres cultius però no en els arrossars. Ara caldrà que l'empresa distribuïdora ho reclami al ministeri d'Agricultura.  L'IRTA organitza tot el anys dues grans jornades tècniques sobre el cultiu de l'arròs per apropar als pagesos els resultats de les seves línies de recerca. La del mes de febrer, que s'ha celebrat aquest dimecres a Deltebre, i que ha reunit més de 200 participants a la sala d'actes de la Cooperativa d'Arrossaires del Delta de l'Ebre, serveix per mostrar els resultats anuals. A l'estiu es mostra sobre el terreny les investigacions que estan en marxa.  Una de les novetats que s'ha explicat als arrossaires són el avenços en els estudis per trobar nous productes per a la lluita contra la plaga del caragol maçana. El primer és la cianamida càlcica, un fertilitzant tradicional descobert al segle XIX, que mata el caragol quan, en contacte amb l'aigua es descompon i allibera amoníac. "És un adob que s'ha treballat sempre, tradicional, els pagesos el coneixent de tota la vida. Quan s'hidrolitza, té un efecte mol·lusquicida. Hi hem estat treballant dos anys i està donant uns resultats molt interessats", ha destacat Maria del Mar Català, responsable de la recerca sobre el cultiu arròs a l'IRTA.   L'altre producte són els biocides Sluxx HP i Neu1184M. Són productes autoritzats a Espanya per al control de caragols en altres cultius però no en els arrossars. Fins i tot es fa servir a Alemanya en agricultura ecològica. L'IRTA ha comprovat que és un mol·lusquicida que "fa d'esquer" però a la vegada protegeix la planta i li evita el dany que provoca el caragol. Ara l'empresa distribuïdora del producte haurà de sol·licitar al ministeri d'Agricultura l'autorització per legalitzar-lo al cultiu de l'arròs. Per posar aquest producte a l'abast dels agricultors, l'IRTA demana que "s'acceleri la marxa" per part dels productors i les administracions.  Cap de les noves alternatives produeix una mortalitat del 100%. De fet, Català, ha apuntat que serà molt difícil trobar el remei únic. "Pedra a pedra anem fent marge. Són unes alternatives més. No n'hi haurà una única que sigui la panacea sinó que hi haurà estratègies que s'hauran d'anar combinant", ha apuntat.  Novetats en fertilitzants i ajuda a la sostenibilitat En la jornada tècnica de l'arròs també s'han presentat nous fertilitzants com l'Urea encapsulada, un producte que permet alliberar l'adob gradualment, durant un any, un mes o el termini que es necessiti a través de l'encapsulació. L'IRTA s'ha encarregat de provar l'alliberació controlada segons les necessitats del camp i els resultats són "molt bons". També se'ls ha explicat les noves línies d'ajuts que "són una molt bona oportunitat", segons Català. "Et paguen per fer coses bé i amb sentit comú. Abans de fer una explotació, s'ha de fer una analítica i veure quines necessitats té la teva terra. Pe a això, que ho feia l'agricultor pel seu compte, ara pot rebre ajudes amb una sèrie de compromisos", ha apuntat la investigadora.  Estands de contacte Una de les novetats de la dotzena edició d'aquestes jornades de l'IRTA ha estat la ubicació de petits estands de diferents empreses que han pogut explicar directament als pagesos les novetats dels seus productes. Marta Ríos, responsable Atanor productes agrícoles, que ven cianamida càlcica, ha destacat la importància de poder presentar el producte, sota l'aval dels resultat de les investigacions, com una solució molt eficaç per deixar "fora de joc" el caragol maçana i aprofitant la seva "dualitat". "No deixa de ser un fertilitzant, aporta nutrients i deixa fora el caragol", ha apuntat Ríos. Català ha assegurat que es treballarà pe consolidar aquest punt de trobada en les jornades tècniques  perquè serveix "per apropar les empreses als agricultors i tots treuen benefici".

Summary: L'IRTA aporta resultats esperançadors sobre l'ús als arrossars de dos mol·lusquicides contra el caragol maçana


L'Ajuntament de Sant Vicenç de Castellet, de manera coordinada amb les entitats organitzadores, ha decidit anul·lar la Fira del Vapor i la Festa Major d'estiu i destinar la partida a pal·liar els efectes de la crisi del coronavirus al municipi. Concretament seran 80.000 euros que es destinaran al pla de recuperació social i econòmica. A banda de les dues festes, també s'ha suspès la Ballada Popular de Gitanes, prevista perf inals de maig, el festival cultural del 9 de maig, la revetlla de Sant Joan i l'Aplec de Vallhonesta, programat per aquest divendres. Des del consistori han anunciat que es promouran accions durant els dies en què s'havien de celebrar aquests esdeveniments perquè des de casa es mantingui l'esperit de la festa.

Summary: Sant Vicenç de Castellet cancel·la la Fira del Vapor i la Festa Major i destinarà els diners a la crisi del coronavirus


Un ciclista atropellat per un taxista divendres a Girona ha anunciat que es personarà com a acusació particular perquè creu que l'accident va ser intencionat. La víctima és el medallista olímpic Josep Antoni Escuredo. Segons ha explicat aquest diumenge després de rebre l'alta a l'hospital Trueta de Girona, divendres a la tarda tornava d'un entrenament i va tenir una primera discussió amb el taxista perquè el va avançar sense respectar la distància de seguretat. Després de la disputa, el ciclista va continuar el seu camí. "Vaig sentir una accelerada forta, em va envestir per darrere i ja no recordo res més", ha explicat. El conductor va fugir del lloc de l'accident. La Policia Municipal de Girona l'ha detingut i està previst que passi a disposició judicial aquest dilluns.

Summary: Un ciclista atropellat per un taxista a Girona es personarà com a acusació particular perquè creu que va ser intencionat


El nombre de cotxes matriculats a Catalunya aquest mes d'octubre s'ha situat en 14.821 unitats, cosa que suposa el 5,4% més que el mateix mes de l'any passat, segons dades de l'Associació Espanyola de Fabricants d'Automòbils i Camions (Anfac). Les vendes d'aquest mes d'octubre suposen el millor resultat en aquest mes des de l'any 2009, quan en aquell mes es van matricular 15.887 vehicles. La patronal de l'automòbil reconeix el bon comportament del mercat però també alerta sobre la desacceleració de les vendes que s'està registrant per la fi del pressupost del pla d'incentius fiscals Pive. En el conjunt de l'estat espanyol les vendes a l'octubre van sumar 83.248 unitats, el 4% més. En els primers deu mesos de l'any les vendes cotxes a Catalunya s'han situat en 147.088 unitats, el 10,7% més.  En l’acumulat de l’any, a l’Estat les vendes han crescut un 10,8% respecte el mateix període de l’any passat, fins a les 957.468, segons dades de la patronal. Anfac ha qualificat d’”excel·lent” el comportament del mercat de flotes, que unit al del turisme, ha permès mantenir el “vigorós creixement” en el seu conjunt i ha compensat el canal de particulars. Tot i així, la patronal ha avisat que l’”antiguitat del parc continua sent una assignatura pendent”. En aquest sentit, afirma que els indicadors econòmics apunten a unes perspectives favorables del mercat per als pròxims mesos, en un context en què es mantenen els bons nivells de confiança del consumidor i un cop s’ha desbloquejat la situació política a l’Estat, que afavorirà l’economia espanyola pel seu “efecte transversal i multiplicador”. Sobre l’envelliment del parc automobilístic, la responsable econòmica d’Anfac, Arancha Mur, ha destacat que en els últims anys s’han renovat 1,2 milions de vehicles amb una mitjana de 16 anys d’antiguitat. “La tendència del fort envelliment del parc segueix sent una gran preocupació pel sector pels seus efectes negatius sobre el mediambient i la seguretat vial”, ha avisat Mur. Per canals, el particular ja ha notat els efectes de l’absència del PIVE i aquest octubre ha caigut un 2,3%. El resultat dels deu primers mesos ha estat d’un creixement del 7,7%, amb un volum total de 501.126 unitats, el 52% del total. El canal d’empresa continua fort i creix un 10,9%, amb 28.323 unitats. En el període gener-octubre, aquest canal incrementa les seves matriculacions un 14% amb un total de 267.244 unitats. Segons Anfac, “l’excel·lent comportament” del turisme ha fet que s’hagin renovat les flotes de lloguer. Així, aquest canal ha crescut un 36,7% i en el període gener-octubre les matriculacions ‘rent a car’ ho van fer en un 15%. Per demarcacions, a Barcelona les vendes de cotxes a l'octubre han arribat fins a les 11.409 unitats, amb un increment del 5,41% respecte a l'any passat. Durant els primers deu mesos, les matriculacions a Barcelona han sumat 115.209 unitats, l'11,63% més que en el mateix període de l'any passat. A Girona, les vendes de turismes han assolit a l'octubre les 1.387 unitats, el 9,82% més que al mateix mes de l'any passat. Del gener a l'octubre, les matriculacions a Girona s'han situat en 13.206 cotxes, un 6,35% més que l'any passat. A Lleida, les matriculacions a l'octubre han assolit les 666 unitats, el 10,45% més que el 2015. En l'acumulat de l'any, les matriculacions han sumat 6.047 unitats, que suposa el 10,17% més que l'any passat. I, finalment, a Tarragona les vendes de cotxes han arribat a les 1.359 unitats, un 1,24% menys que a l'octubre del 2015. Entre gener i octubre, les matriculacions a Tarragona han sumat 12.626 cotxes, que representa un increment del 7,78%.

Summary: Les vendes de cotxes a l'octubre augmenten el 5% i obtenen el millor resultat en aquest mes des del 2009


Els hotels de la Costa Brava han tancat un agost amb una mitjana d'ocupació del 90%. El sector ho valora positivament i diu que s'han complert les "expectatives". Segons dades recopilades per la Federació d'Hostaleria de les Comarques de Girona, els establiments del litoral de l'Alt Empordà han tingut un 86% d'ocupació, un 91% a la zona de la Costa Brava Centre i fins al 93% a la Costa Brava Sud. A la resta de territori gironí l'ocupació ha estat més baixa com és habitual en aquesta època. A Girona i rodalies ha estat del 87% mentre que a la Selva ha estat d'un 74% i a la Garrotxa, un 79%. Pel que fa al pirineu gironí, els establiments del Ripollès s'han quedat al 73% i a la Cerdanya han arribat al 82% de l'ocupació. Són dades recollides per la Federació d'Hostaleria de les Comarques de Girona procedents dels agremiats de les onze associacions membres de l'entitat. El sector considera que durant l'agost s'han complert les "expectatives". No obstant, destaquen que alguns establiments de la Costa Brava Sud situats en municipis com Lloret de Mar i Blanes han arribat a aquests nivells d'ocupació gràcies a les ofertes d'última hora. Una estratègia que utilitzen altres comunitats autònomes, com ara Balears i Canàries, on també hi ha una capacitat hotelera elevada.  Pel que fa a l'ocupació de setembre, el sector preveu que es concentri sobretot durant la primera quinzena, seguint la tendència de l'any passat. Mentre que a  Girona i rodalies s'espera que sigui més alta durant la segona quinzena. En el cas del litoral gironí, on s'espera un major nombre de reserves és a la Costa Brava Centre i la del Sud, podent arribar al 75% i 80% d'ocupació respectivament, mentre que a l'Alt Empordà es preveu que sigui del 60%.  A la ciutat de Girona i a rodalies es preveu una ocupació de fins als 70%. A l’interior de la comarca de la Selva i a la Garrotxa, confien poder fregar el 60% mentre al Ripollès i la Cerdanya preveuen situar-se en un 55% d'ocupació.  El perfil del turista Les parelles de mitjana edat i jubilades seran el perfil més habitual de visitants que pernoctaran aquest setembre a la demarcació. La majoria seran catalanes,  franceses i de la resta de l’estat espanyol. I en menor nombre també s'espera que s'allotgin turistes del Regne Unit i Rússia (sobretot a la Costa Brava Sud), Alemanya i Holanda.     Com és habitual, la mitjana d’estades serà diferent en funció de la zona. Així, a les zones costaneres la mitjana oscil·larà entre 4 i 5 dies, i en canvi a Girona ciutat, a les zones d’interior i de  muntanya, serà entre 2 i 3 dies.

Summary: L'ocupació hotelera a la Costa Brava és del 90% a l'agost i es compleixen les expectatives del sector


L'Hospital Sant Joan de Déu ha aconseguit diagnosticar 908 nens que pateixen malalties minoritàries. En concret ho ha fet el Centre Daniel Bravo, que porta des del 2017 en marxa. El centre ha incorporat diversos equips tecnològics capaços de seqüenciar l'ADN per afavorir aquests diagnòstics. A més han ajudat a aprofundir en el coneixement de mutacions genètiques que causen algunes d'aquestes malalties rares, descobrir noves variants i altres malalties que fins ara no s'havien diagnosticat. Un 9% dels nens que pateixen malalties d'aquest tipus no han pogut ser diagnosticats. Aquests pacients s'inclouen en un registre específic que permet diagnosticar-los el més aviat possible. Dissabte és el Dia Internacional de les Malalties Minoritàries.

Summary: L'Hospital Sant Joan de Déu diagnostica més de 900 nens amb malalties rares des del 2017


Com el conjunt del sector cultural, les sales de cinema estan tancades des de fa dies per la crisi del coronavirus. Tornar a aixecar la persiana no serà una realitat fins, com a mínim, el juny, moment en què el Gremi de Cinemes de Catalunya situa l'inici d'una recuperació "progressiva" de públic. Per superar aquesta travessia pel desert, Camilo Tarrazón, president del empresaris del sector, avança en declaracions a l'ACN que el 90% dels cinemes presentarà un ERTO per "garantir els llocs de treball" davant d'una situació "demolidora" i "d'incertesa". Tarrazón avança que les pèrdues diàries podrien acostar-se, segons les estimacions, als 450.000 euros i creu que necessitaran un "suport de l'administració" que dubta que acabi arribant.  Des del Gremi de Cinemes de Catalunya asseguren que prefereixen ser "prudents" i evitar "alimentar les visions apocalíptiques" davant una situació que, malgrat tot, pateixen des de les sales més petites fins a les grans cadenes.  Davant d'aquestes xifres, reclamen el suport de l'administració per a empreses que, cada any, reben 20 milions d'espectadors cada any a Catalunya i 100 milions a tot Espanya, en la línia del que ja han anunciat països com els Estats Units o Itàlia. "A Espanya, l'administració ni hi és ni l'esperem. A Catalunya s'han cuidat més les formes, però tampoc hi ha resposta, perquè no tenen recursos. Aquest escenari l'haurem de capejar sols", augura. Tarrazón destaca tres elements que caldrà superar els propers mesos. D'una banda, una incertesa econòmica que farà que el consum es comporti amb una "mentalitat de guardiola", una circumstància que entén que afectarà tots els sectors. Alhora, però, hi afegeix les "reserves subjectives" davant les aglomeracions amb altres persones, que creu que se superarà només de manera "progressiva i no immediata", sumat al canvi en els calendaris d'estrenes. La convivència amb les plataformes  El president del gremi no veu com una amenaça l'auge de les plataformes de visionat digital i afirma que les sales de cinema "existeixen i existiran". "Abans era format predominant, ara comparteix protagonisme amb altres formats", precisa.  En aquest sentit, critica que el problema "no és el públic" sinó un sistema amb "poc suport" de l'administració i una "alta càrrega impositiva".

Summary: El Gremi de Cinemes de Catalunya calcula que més del 90% de les sales s'acolliran a un ERTO


El líder del PSOE, Pedro Sánchez, ha defensat aquest dimarts la bilateralitat amb Catalunya i ha recordat que la seva proposta  d'assolir un "pacte polític amb Catalunya" encaixa amb  la declaració de Granada. S'ha defensat d'aquesta manera de les crítiques que li ha llançat el president de Castella-La Mana, Emiliano García-Page, que espera que Sánchez no "estigui en la tesi de passar-se per l'arc del triomf la resolució de Granada". Segons Sánchez, la declaració de Granada del 2013 inclou la bilateralitat i el reconeixement de les singularitats de Catalunya i la resta de territoris històrics. Sánchez ha fet aquestes manifestacions al Fòrum El Mundo preguntat per les manifestacions de García-Page contra la proposta inclosa al document "Compromisos per a un Sí al govern de canvi" que els socialistes van fer públic aquest dilluns.  El document aposta per assolir un "pacte polític amb Catalunya" en el marc de la reforma de la Constitució, fet que implica una negociació bilateral i un acord per "reconèixer la singularitat" de Catalunya i "millorar el seu autogovern".  En una entrevista a la Cadena SER, García-Page ha admès que existeixen "singularitats" però ha assegurat que no acceptaria trobar una solució per a Catalunya "a costa de privilegis" ni "contra la igualtat" amb la resta de territoris.  Sánchez ha afirmat que l'acord que proposa ha de permetre reconèixer en primer lloc que "la qüestió catalana és un problema polític que cal resoldre" i que "afecta el conjunt de l'Estat". A més, ha recalcat que la solució política per a Catalunya "ha de ser una solució constitucional". "Per tant és la declaració de Granada", ha dit, que "reconeix la singularitat de Catalunya, la bilateralitat, els drets històrics, i lògicament que hem de resoldre com a problema espanyol la qüestió catalana".  Preguntat per si això implica una negociació bilateral amb Catalunya, Sánchez ha estat taxatiu: "És que això és el que reconeix Granada, aquesta relació bilateral que no només té Catalunya, sinó totes les comunitats històriques", ha dit.  També ha considerat "lògic" que ERC rebutgi la seva proposta perquè aquesta formació "està a la independència", però ha firmat que "entre l'immobilisme i el rupturisme cal buscar una solució política i constitucional, que és el que té el PSOE". Creu que el PSC obtindrà "un millor resultat" Sánchez també s'ha mostrat convençut que el PSC obtindrà "un millor resultat" a aquests comicis del 26-J, tot i que ha desvinculat aquests resultats del canvi de cap de llista, que ha deixat de ser Carme Chacón i és Meritxell Batet. "Crec que quan es polaritza la societat a Catalunya i es busquen solucions als extrems per no fer res i construir una independència com la que proposa ERC o CDC per descomptat qui pateix són posicions reformistes com la que defensa el PSC", ha dit, però malgrat tot "estic convençut que el 26-J obtindrà un molt bon resultat". Demana que governi "qui reuneixi més escons"  Sánchez també ha reclamat aquest dimarts a la resta de formacions que deixin governar "qui reuneixi més escons" després del 26-J i " no bloquegin" la possibilitat de formar un executiu.  Una petició que contrasta amb la que aquest mateix dimarts ha fet el PP a través del vicesecretari de Comunicació, Pablo Casado, que ha reclamat a PSOE i C's que permetin que governi el partit "més votat".  El líder dels socialistes ha assegurat que no té cap intenció de facilitar un govern del PP encara que aquesta formació guanyi els comicis. Segons Sánchez, aquesta és una opció que no es planteja.

Summary: Sánchez defensa la bilateralitat amb Catalunya i recorda que la seva proposta encaixa amb  la declaració de Granada


Els Comitès de Defensa de la República (CDR) han convocat protestes per aquest diumenge a la tarda a Barcelona per la presència del rei Felip VI amb motiu del sopar de benvinguda del Mobile World Congress (MWC). La convocatòria és a les 17.30 hores a la plaça Urquinaona i l'avinguda de la Catedral, dos punts pròxims al Palau de la Música, on se celebra l'acte. Els CDR fan una crida a portar "cassoles, xiulets i altaveus" per fer "soroll i xivarri". "O sopa tothom o no sopa ningú", asseguren en un missatge a Twitter que també recorda la "gran cassolada" convocada a les 21.00 hores per l'ANC i Òmnium Cultural.

Summary: Els CDR convoquen protestes a Barcelona per la presència de Felip VI


El secretari general de Vox i advocat de l'acusació popular al judici de l'1-O, Javier Ortega Smith, ha esperat que la sentència que emeti la sala presidida per Manuel Marchena sigui un "reflex" de les conclusions definitives de les acusacions i sigui "condemnatòria". Vox demana penes de fins a 74 anys de presó. Ortega Smith ha afirmat en una atenció als mitjans aquest dimarts al matí davant del Tribunal Suprem que l'acusació popular demostrarà "que ni ha existit un judici polític com han pretès les defenses ni hi ha hagut persecució per idees polítiques". "Hi ha una sèrie de polítics presos per haver comès greus delictes", ha argumentat el dirigent del partit d'ultradreta, que ha dit que hi va haver una "organització criminal dels colpistes contra la unitat de la nació". Segons Ortega Smith, una sentència condemnatòria serviria per "tornar la confiança als espanyols davant la justícia" i demostrarà que "Espanya és una democràcia consolidada, un estat seriós amb institucions que saben defensar l'ordenament constitucional i sobretot la pròpia unitat com a nació".  "Ens estem jugant molt més que una causa penal", ha dit el lletrat de Vox, que ha remarcat que hi ha en joc "la defensa de les llibertats de tots els espanyols" i que "a partir d'ara aquells que pretenguin subvertir l'ordre constitucional sàpiguen que l'Estat es defensarà i les institucions respondran". Ortega Smith ha dit que el dia en el qual les acusacions presenten les conclusions definitives és "molt important" i ha agraït la feina de la justícia i els cossos policials els darrers dos anys.

Summary: Vox espera que la sentència sigui un "reflex" de les conclusions de les acusacions: "No ha existit un judici polític"


Europa ha registrat 803.175 contagis de covid-19 i 77.786 morts, segons les últimes dades publicades aquest dimarts pel Centre Europeu de Prevenció i Control de Malalties (ECDC, en les seves sigles en anglès). Espanya és l'estat europeu amb més casos confirmats de coronavirus, amb 169.496, una xifra que no té en compte les últimes actualitzacions de les autoritats espanyoles. El país transalpí n'ha registrat 159.516. Alemanya és el tercer estat europeu amb més casos, amb 125.098. La segueixen França (98.076), el Regne Unit (88.621) i Bèlgica (30.589). Itàlia (20.465), Espanya (17.489) i França (14.967) són els estats europeus amb més defuncions per coronavirus, segons les dades de l'ECDC. L'Estat espanyol ja ha superat els 170.000 casos confirmats de coronavirus i les 18.000 persones mortes, segons les dades de les autoritats espanyoles d'aquest dimarts.

Summary: ACTUALIZACIÓ:Europa supera els 800.000 contagis de coronavirus i s'apropa als 80.000 morts


El Fons Monetari Internacional millora aquest dimarts en tres dècimes la previsió econòmica d’Espanya per al 2017 fins al 2,6% i manté sense canvis el pronòstic pel 2018, amb un creixement del 2,1%. En el seu últim informe sobre l’estat de l’economia mundial, l’FMI també indica que l’atur espanyol serà del 17,7% aquest any, tres dècimes per sota del pronosticat a l’octubre, i baixarà fins al 16,6% el 2018. El ‘World Economic Outlook’ preveu una situació econòmica estable a l’Eurozona, amb un creixement de l’1,7% i l’1,6% per aquest any i el vinent, unes xifres que només milloren en una dècima la previsió del mes de gener. Espanya és l’economia que més creixerà aquest any, segons l’informe, per davant d’Alemanya (1,6%), França (1,4%) i Itàlia (0,8%).   L’FMI preveu, per tant, que l’economia de l’Eurozona es mantingui aquest 2017 a un ritme semblant al del 2016, amb una “lleugera” millora que atribueix a una “orientació fiscal lleument expansiva, unes condicions financeres acomodatives, un euro més dèbil i els efectes de contagi beneficiosos d’un probable estímul fiscal als EUA”.  Amb tot, l’organisme internacional adverteix que “la incertesa política que susciten les properes eleccions” en diversos països, com França o Alemanya, “sumada a la incertesa sobre la futura relació entre la UE i el Regne Unit” probablement “afectaran l’activitat” econòmica.  L’informe situa com a països on es “modera” el creixement Alemanya (1,6% el 2017 i 1,5% el 2018), Itàlia (0,8% pels dos anys) i Espanya (2,6% i 2,1%). En canvi, indica que la situació “repunta lleugerament” a França, on creixeran un 1,4% aquest any i un 1,6% el vinent. Pel Regne Unit, l’FMI pronostica un creixement del 2% el 2017, mig punt més del previst en l’últim informe, i de l’1,5% el 2018.  L’FMI, d’altra banda, també apunta a una inflació del 2,4% a Espanya per aquest any i de l’1,4% pel vinent, unes xifres que seran de l’1,7% i l’1,5% al conjunt de l’Eurozona, després que l’any passat l’Estat tanqués amb una inflació del -0,2% i els països de l’euro del 0,2%.  “Les perspectives a mitjà termini a l’Eurozona en el seu conjunt continuen sent poc prometedores, ja que el creixement potencial projectat es frenaria per una productivitat dèbil, factors demogràfics desfavorables i, en alguns països, els problemes encara no resolts del sobreendeutament públic i privat, amb un elevat nivell de morositat”.  Pel que fa al Regne Unit, l’FMI diu que la situació econòmica després del vot a favor del Brexit “ha superat les expectatives”, cosa que preveu una “materialització més gradual dels efectes negatius” de la decisió. En aquest sentit, l’organisme dirigit per Christine Lagarde diu que les conseqüències negatives que es podrien percebre en el futur són “la pèrdua de poder adquisitiu pels consumidors per la devaluació de la lliura i la seva transmissió als preus així com l’impacte de la incertesa de la inversió privada”.  Lagarde sobre Espanya Precisament aquest dimarts, la directora gerent del Fons Monetari Internacional, Christine Lagarde, ha assegurat que “la dualitat del mercat laboral, amb treballadors temporals molt exposats i contractes fixes més protegits no condueix a resoldre la situació d’atur a Espanya”. En una entrevista al diari ‘El País’, Lagarde ha destacat la “capacitat de resistència” i les “reformes serioses i sòlides” que ha impulsat l’Estat espanyol tot i que ha advertit que encara “no es pot parlar de missió complerta”. “Les xifres no han millorat per un miracle”, ha dit la francesa, assenyalant la importància de les “reformes” i confiant que el creixement econòmic ajudi a generar “més feina i més ingressos”.

Summary: L’FMI millora tres dècimes la previsió de creixement a Espanya per aquest any fins al 2,6% i la manté al 2,1% pel 2018


18.000 persones, segons la Guàrdia Urbana, han iniciat una manifestació a les set de la tarda a la plaça Catalunya de Barcelona per commemorar el segon aniversari del referèndum d'autodeterminació de l'1 d'octubre del 2017. Amb crits com ara '1-O, ni oblit ni perdó' o 'Els carrers seran sempre nostres', els manifestants s'han començat a moure en direcció a la seu de la Comissió Europea pujant el passeig de Gràcia en direcció al carrer Provença. L'acte estava convocat per l'Assemblea Nacional Catalana (ANC), i un cop ha arribat a la delegació de la institució europea s'ha continuat movent pel carrer Provença en direcció al col·legi Jaume Balmes, que va ser un dels escenaris de càrregues policials de fa dos anys, quan la Guàrdia Civil i la Policia Nacional van actuar en alguns indrets per intentar evitar les votacions. (S'afegeix la xifra de manifestants facilitada per la Guàrdia Urbana de Barcelona) Davant la delegació de la Comissió Europea hi havia dues furgonetes dels Mossos d'Esquadra i un cordó policial del cos de seguretat per protegir l'edifici, tot i que no hi ha hagut cap tipus d'aldarull. També hi havia cordó de seguretat davant la delegació del govern espanyol a Barcelona, on els manifestants han proferit consignes com ara 'Fora les forces d'ocupació' o 'Vosaltres, feixistes, sou els terroristes'. Aquí hi havia una desena de furgonetes policials, i tampoc s'hi ha registrat cap incident. La manifestació s'hi ha aturat un moment i s'ha llegit un manifest recordant l'1 d'octubre del 2017, a l'hora que se sentien crits de llibertat i unitat. Al capdavant de la manifestació, una pancarta de grans dimensions amb el lema 'Ho vam fer i vam guanyar'.

Summary: ACTUALIZACIÓ:18.000 persones es manifesten al centre de Barcelona al crit '1-O, ni oblit ni perdó'


El conseller d'Interior, Miquel Buch, ha retret aquest dimecres a PPC i a Cs que li vulguin "donar lliços" sobre respecte als Mossos d'Esquadra. En la sessió de control al Govern, el diputat del PPC Xavier García Albiol ha retret al Govern la "voluntat d'utilitzar els Mossos com a policia política" i li ha exigit "màxim respecte" al cos. "Que vostè em vulgui donar lliços té molts nassos. Nosaltres tenim una policia democràtica que no utilitzarem [políticament]", li ha replicat el titular d'Interior. En la mateixa línia ha replicat Buch al diputat de Cs Matías Alsonso: "Aprenguin vostès a obeir i respectar la Policia de Catalunya, que és una policia democràtica, i quan acabin de respectar-la i obeir-la, aleshores vinguin a fer segons quins discursos aquí".

Summary: Buch retreu a PPC i Cs que li vulguin "donar lliçons" sobre el respecte als Mossos d'Esquadra


Ciutadans ha presentat una moció al Parlament per exigir eleccions autonòmiques i "posar fi al malson del separatisme". Ho ha anunciat aquest dilluns el secretari general de Cs, José Manuel Villegas, en la roda de premsa posterior a la reunió de l'Executiva Permanent de Ciutadans. L'única sortida, ha dit Villegas, és un nou govern encapçalat per Inés Arrimadas "perquè asseguraria la fi d'aquest viatge a cap lloc". El número dos de Cs ha explicat que la moció se sustenta en tres raons: "un govern que no treballa per a tots els catalans; un govern obsessionat per la separació i la independència; i un govern trencat, en crisi constant i sense lideratge". Villegas ha assegurat que aquesta moció es votarà la setmana vinent al Parlament. "Veurem com es pronuncien el PSC, el PP i Podem i si pensen que és millor donar suport a Puigdemont o acabar amb aquesta situació", ha dit el secretari general del partit taronja, que ha recordat que "Puigdemont no va ser candidat a presidir la Generalitat i segueix els passos que li marca la CUP". En relació a la dimissió del director dels Mossos d'Esquadra, Albert Batlle, el dirigent del PP ha dit que "s'emmarca en la crisi constant del Govern català perquè la gent es va adonant que aquest procés només porta al desastre". "Els que plantegen dubtes són expulsats", ha criticat Villegas, que ha insistit que "davant aquesta situació de descomposició, Ciutadans demana eleccions autonòmiques perquè surti un govern que es preocupi pels problemes de tots els catalans". Sobre la reforma de la Constitució, el secretari general de Cs ha assegurat que el seu partit defensa "una actualització per impulsar reformes i millorar la vida dels espanyols, no per acontentar als independentistes". En aquest sentit, Villegas ha apostat per "eliminar els aforaments, aclarir les competències de les administracions, reformar el Senat o modificar la Llei Electoral".

Summary: Cs presenta una moció al Parlament per exigir eleccions autonòmiques i "posar fi al malson del separatisme"


El líder de Cs, Albert Rivera, creu que el president del govern espanyol, Pedro Sánchez, podria continuar governant sense aprovar els pressupostos perquè "és capaç de qualsevol cosa". "Em sembla una barbaritat que prorrogui els pressupostos dos vegades perquè Sánchez va votar no a aquests pressupostos dient que eren els pitjors de la història, però per seguir amb l'helicòpter, l'avió i a la Moncloa, sembla que siguin els millors", ha lamentat Rivera en una entrevista a 'Onda Cero'. D'altra banda, ha avançat que el Congrés debatrà i votarà al febrer la proposta de Cs sobre gestació subrogada. En aquest sentit, Rivera ha defensat que la societat està canviant i que hi ha moltes maneres de ser pare o mare.  Rivera ha defensat que els pressupostos que avui dilluns arriben al Congrés són "dolents" per a Espanya i ha afegit que no es necessita una pujada d'impostos, entre altres qüestions. Per a  Rivera, la imatge d'Iglesias a la Moncloa signant un acord de pressupostos no és bona i no pot ser que l'economia espanyola estigui en mans de Podem. D'altra banda, també ha denunciat el "pacte de la presó" segons el qual Iglesias i el líder d'ERC, Oriol Junqueras, van parlar "d'indults i prebendes". "Estem agonitzant una legislatura esgotada només perquè estigui uns mesos més a la Moncloa", ha conclòs. Llei sobre gestació subrogada El líder de Cs ha avançat que per primera vegada a Espanya una llei sobre gestació subrogada es debatrà al Congrés. Serà al febrer i es tracta d'una proposta del seu partit. Rivera ha defensat que hi ha moltes maneres de ser pare o mare i que "l'important en una família és que hi hagi amor, respecte i voluntat de ser una família". Així mateix, ha afegit que "no sentit que els espanyols hagin d'anar a l'estranger perquè aquí hi ha una espècie de doble moral". "El més sensat és regular-ho", ha defensat per després demanar a la resta de partits que si tenen divergències internes donin llibertat de vot en aquesta qüestió.

Summary: Rivera creu que Sánchez podria seguir governant sense pressupostos perquè "és capaç de qualsevol cosa"


Endesa soterrarà la xarxa elèctrica aèria de baixa tensió que transcorria per les cases enderrocades de davant la catedral de Tortosa. La companyia ha anunciat que, amb aquesta intervenció, col·labora amb l'Ajuntament per evitar qualsevol impacte visual en el projecte urbanístic d'obrir el temple al riu Ebre. La línia intervinguda anava per la façana interna de les cases del carrer Croera. Per poder iniciar l'enderroc de les finques, el passat mes de juliol, Endesa va desplaçar la línia, de 168 metres de llargada, instal·lant provisionalment quatre suports i  un armari de distribució urbana. A hores d'ara, s'estan executant els treballs de soterrament de la línia que suposen una inversió de 9.500 euros.

Summary: Endesa soterrarà la línia elèctrica que transcorria per les cases enderrocades de davant la catedral de Tortosa


El vicesíndic del Conselh Generau d'Aran, Luís Carlos Medina, ha renunciat al càrrec, aquest dijous, durant el transcurs d'un ple extraordinari. Medina feia sis anys i mig que estava al Govern aranès al capdavant de diferents conselleries. ''Motius personals i professionals'' són els que han portat a Medina a renunciar al càrrec, segons ell mateix ha explicat. Els portaveus de totes les formacions polítiques amb representació al Conselh han agraït la seva ''implicació política i dedicació'' i han destacat el seu ''caràcter dialogant''. En acabar el ple, el síndic d'Aran, Carlos Barrera, ha anunciat que l'actual presidenta de l'EMD de Garòs, Maria Àngels Ordax, serà la nova conselhèra d'Administració Pública i Finances, mentre que César Ruiz  ocuparà el càrrec de vicesíndic primer. Luís Carlos Medina ha explicat que aquesta és ''una decisió molt meditada i difícil''. Medina ha volgut agrair a tots els companys de govern i a la resta de conselhèrs del Conselh Generau d'Aran el seu ''acompanyament i col·laboració'' en els dos mandats en què ha estat vicesíndic. Per la seva part, el síndic d'Aran, Carlos Barrera, ha assenyalat que per davant de tot s'ha de respectar les persones i les seves decisions i en aquest sentit, des de CDA, respecten aquesta decisió per damunt de cap altra circumstància. Barrera, ha destacat el ''talent i la dedicació'' durant set anys i mig de Luís Carlos Medina als seus càrrecs al Conselh Generau d'Aran. El síndic d'Aran s'ha mostrat plenament convençut que aquesta decisió es tracta només d'un parèntesi motivat per les circumstàncies personals i que en un futur Luís Carlos Medina tornarà a la vida política activa i de gestió.

Summary: El vicesíndic d'Aran Luís Carlos Medina renuncia al càrrec per motius ''personals i professionals''


La plataforma 'Més barri, menys pisos turístics' ha iniciat una campanya per denunciar "el problema" que té Girona amb aquest tipus d'habitatge. L'entitat, formada per veïns, alerta que "s'està expulsant" els llogaters i exigeixen a l'ajuntament que "posi solucions efectives" que reverteixin una situació, que alerten que pot "acabar com la de Barcelona". El membre de la plataforma Arnau Barqué explica que des de que van presentar la moció al ple que va ser desestimada, han rebut moltes denúncies de veïns que s'han vist afectats. Per això, Barqué demana que es creï un cens de pisos turístics, per poder exigir que compleixin amb tota la normativa. A la taula rodona, que l'entitat ha organitzat aquest dissabte, hi ha participat l'experta en mercat immobiliari Maria Josep Moner, que ha reconegut que els molts pisos estan en mans d'empreses inversores que prefereixen fer-ne un ús turístic "perquè poden cobrar el triple que un lloguer normal".

Summary: Veïns del Barri Vell de Girona inicien una campanya per denunciar "el problema" que té la ciutat amb els pisos turístics


Endesa ha invertit 43.000 euros en la millora de la xarxa elèctrica del Pont de Suert amb l'objectiu d'incrementar la qualitat del servei als clients de la capital de l'Alta Ribagorça. Concretament, la companyia ha instal·lat un nou tram de línia per unir centres de transformació del municipi i crear, així, el que tècnicament es coneix com a 'anella elèctrica' per tal de garantir la continuïtat del subministrament davant d'eventuals incidències. Aquesta actuació, que forma part del pla de millora de les infraestructures elèctriques al Pirineu de Lleida que porta a terme Endesa, s'emmarca en l'aposta de la companyia per dotar la xarxa de la demarcació dels darrers avenços tecnològics amb l'objectiu de donar una resposta adequada a les especificitats del territori i a les necessitats del seu mercat. Els treballs han consistit a estendre 700 metres de cablejat subterrani de mitjana tensió a 25 kV per enllaçar setze centres de transformació repartits pel nucli urbà del municipi, que fins ara no estaven connectats entre sí. D'aquesta manera, es crea el que s'anomena tècnicament una 'anella elèctrica' i que possibilita que, en cas d'incidència o d'indisposició d'una de les línies que alimenta la població, es pugui donar servei als clients afectats per una via alternativa (tot recuperant més ràpidament potència i clients), la qual cosa repercuteix no només en una reducció del temps de reposició, sinó en el fet que, en casos de treballs programats o manteniment de la xarxa, no és necessari cap interrupció de subministrament.

Summary: Endesa millora la xarxa elèctrica al Pont de Suert per garantir la continuïtat del subministrament en cas d'incidències


Tres persones han resultat ferides aquest dimecres a la nit en l'incendi d'un pis a Terrassa (Vallès Occidental). Entre els afectats hi ha un nadó d'11 mesos i una dona de 21 anys que han resultat ferits de poca gravetat i un home de 39 anys, que ha resultat ferit crític. El foc ha començat a les 21.31 hores en un segon pis situat al número 25-27 del carrer Duquessa de la Victòria. Les flames han cremat la campana extractora, un moble de la cuina i els conductes de ventilació. Fins al lloc s'hi han desplaçat dues dotacions dels Bombers de la Generalitat. Els tres ferits per inhalació de fum han estat evacuats a l'Hospital Mútua de Terrassa en dues ambulàncies del Sistema d'Emergències Mèdiques (SEM).

Summary: Tres ferits, un d'ells crític, en l'incendi d'un pis a Terrassa


El Dia Mundial de la Salut Mental 2016, que enguany tindrà lloc el pròxim 8 d'octubre a la Seu Vella de Lleida, ja disposa del cartell i del programa d'actes. Sota el lema, 'Prevenció, la clau de l'equilibri', la jornada incidirà en el benestar emocional per promoure la salut mental i ajudar al creixement, l'estabilitat i la confiança. La diada, que serà conduïda pels periodistes Lluís Caelles i Txe Arana i que preveu l'assistència d'unes 1.5.00 persones, comptarà amb la participació del conseller de Salut, Toni Comín, les actuacions de la cantant lleidatana Lorena, l'Esbart Dansaire Sícoris, el grup de circ Trapetelando, tallers, jocs de participació i un dinar popular. La jornada vol ser una gran trobada oberta a les persones, famílies, associacions, professionals i administracions, i té l'objectiu de sensibilitzar sobre la salut i reivindicar els drets de les persones amb malaltia mental. La jornada, organitzada per Salut Mental Ponent, s'iniciarà amb els balls de l'Esbart Dansaire Sícoris, Els Carreter–Colla de Grallers i la Casa dels Gegants de Lleida. A continuació, la cantant lleidatana Lorena interpretarà la cançó 'I que si', i es llegirà el Manifest per la salut mental. Seguidament tindran lloc els parlaments institucionals a càrrec de l'alcalde de Lleida, Àngel Ros, representants del Govern, entre els quals el conseller de Salut, Toni Comín, el president de la Federació Salut Mental Catalunya, Israel Molinero, i la presidenta de Salut Mental Ponent, Eva Barta.   L'acte institucional es clourà amb l'actuació del grup de circ Trapetelando, que interpretarà l'obra 'Prevenció, la clau de l'equilibri', un espectacle d'acrobàcia aèria amb trapezi i teles amb la Seu Vella de fons. Els tallers, el dinar popular i l'actuació musical del grup Ruta 66, completaran els actes del Dia Mundial de la Salut Mental.   L'acte central de la celebració de Dia Mundial de la Salut Mental reuneix unes 1.500 persones i es commemora cada any en una localitat diferent de Catalunya. Es tracta d'una ocasió perquè les entitats federades, però també les persones, professionals i entitats de l'àmbit de la salut mental d'arreu del país, així com la ciutadania en general, es trobin en un ambient lúdic i festiu per fer visible la lluita per la defensa dels drets de les persones i famílies amb problemes de salut mental.   A l'edició del 2015, que es va celebrar a Valls, les entitats federades van demanar una aposta política ferma per situar a les persones amb problemes de salut mental en el centre de les prioritats, garantint les oportunitats d'accés a l'habitatge, el treball i la inclusió social. L'objectiu d'aquestes entitats és avançar cap a un model d'atenció comunitària.

Summary: Lleida serà la capital catalana de la salut mental el pròxim 8 d'octubre


Els Mossos d'Esquadra van detenir divendres a Lleida un veí de Salou (Tarragonès), de 42 anys i nacionalitat espanyola, com a presumpte autor de quatre delictes de robatori amb violència i intimidació comesos entre el 13 i el 17 d'octubre en establiments comercials de la capital del Segrià, en concret en un supermercat, una casa d'apostes, una pastisseria i  una farmàcia. En tots els casos, l'assaltant va mostrar un ganivet o un tornavís per intimidar els empleats dels establiments per tal d'endur-se els diners de la caixa registradora. Arran de les denuncies rebudes, els Mossos van obrir una investigació que va permetre al cos identificar el presumpte autor dels fets, que va ser detingut divendres a l'avinguda de Blondel de Lleida. L'home, amb antecedents, va declarar aquest diumenge davant el jutjat de guàrdia de Lleida, que en va decretar l'ingrés a presó.

Summary: Ingressa a presó el presumpte autor de quatre atracaments en establiments comercials de la ciutat de Lleida


El Ple de l’Ajuntament de Sitges ha aprovat el pressupost municipal del 2019, xifrat en 51’5 milions d’euros. És la proposta més elevada dels últims deu anys, i incrementa un 11% els comptes d’aquest 2018. El govern ha destacat que el nou pressupost preveu una reducció del deute bancari en comparació a l’inici del mandat, així com els efectes d’una rebaixa de l’IBI i un increment de la despesa. A banda dels vots del govern (PDECAT-Demòcrates i ERC), els comptes s’han aprovat amb el suport de Nou Horitzó i Sitges Grup Independent. Al seu torn, la CUP, que manté un pacte de governabilitat amb l’executiu municipal, s’ha abstingut, com també ho ha fet la regidora no adscrita Carme Gasulla. Sitges en Positiu, Ciutadans i PP han votat en contra. Pel que fa als ingressos, segons informa l’Ajuntament a través d’un comunicat, destaca la reducció de gairebé un milió d’euros per la rebaixa de l’IBI, mentre que incrementa pràcticament aquesta mateixa quantitat en concepte de transferències de l’estat espanyol.  En el cas de les despeses, sobresurt el descens de la partida destinada a reducció del deute. Per contra, creixen els diners destinats a Serveis Urbans -pel nou contracte del servei de la neteja i la recollida de residus-, així com a Ensenyament, Joventut i Esports. En aquest últim cas, per la construcció del nou camp de rugbi.

Summary: Sitges aprova un pressupost de 51,5 MEUR pel 2019, el més elevat dels últims deu anys


La façana del Palau de la Diputació de Lleida torna a lluir les pancartes amb els lemes 'Llibertat' i 'Us volem a casa', que el govern de la institució va decidir retirar el 18 d'octubre arran del requeriment de la Junta Electoral Provincial de Lleida en iniciar-se el procés electoral de les eleccions del 10-N. Un cop finalitzada la campanya, els grups d'ERC i Junts per Catalunya, que governen conjuntament la diputació, han tornat a col·locar aquest dilluns a la tarda ambdues pancartes per reclamar la llibertat dels polítics i líders independentistes empresonats. Durant els dies en què es va desenvolupar la campanya electoral, la Diputació de Lleida va substituir les dues pancartes per una en blanc amb la qual es pretenia que la ciutadania interpretés el missatge que volgués entendre.

Summary: La Diputació de Lleida torna a penjar a la façana les pancartes per demanar la llibertat dels presos independentistes


El president del Tribunal Superior de Justícia de Catalunya (TSJC), Miguel Ángel Gimeno, ha dit aquest dimarts que la naturalesa de la funció judicial és "complir i fer complir la llei" i, en aquest sentit i en resposta al fet que el govern espanyol hagi portat al Tribunal Constitucional (TC)  la declaració de sobirania del Parlament de Catalunya, s'ha limitat a dir que, tot i que no entraria en valoracions polítiques, el que volen sempre els jutges és que el si hi ha canvis, siguin quins siguin, aquests siguin "de llei a llei i no de llei a l'aire". Gimeno ha reconegut que mai és bo que es judicialitzin els àmbits polítics ja que "si el conflicte és polític, difícilment es podrà solucionar en un altre camp que no sigui el polític". Gimeno ha fet aquestes declaracions a Lleida, on ha presidit la reunió de la Sala de Govern del Tribunal Superior de Justícia de Catalunya amb els representants de l'àmbit judicial.

Summary: El president del TSJC diu que quan hi ha canvis cal que aquests siguin "de llei a llei i no de llei a l'aire"


Marta Madrenas fa gairebé una setmana que és alcaldessa de Girona. En dos mesos i mig, la ciutat ha vist fins a cinc persones ocupant la cadira d'alcalde (dos d'elles en funcions) i, per això, el seu màxim interès és passar pàgina i començar a treballar amb el nou equip, que incorpora el PSC. Madrenas reconeix que s'han comès errors però reparteix culpes i mira cap a ERC, a qui acusa d'haver posat pals a les rodes per evitar que la transició de Carles Puigdemont a Albert Ballesta fos "més suau". No obstant això, es compromet a accelerar el ritme al consistori i a fer-lo funcionar amb èxit. "La ciutadania ha patit certa decepció perquè no agrada Girona sota els focus mediàtics per a aquests temes però en sortim units i amb més ganes com mai de tornar a la normalitat", manifesta.  Marta Madrenas va entrar a la candidatura de CiU del 2011 de la mà de Carles Puigdemont, que la va situar directament de número 3. Llavors, era independent i no militava en cap partit. Ara, quasi cinc anys més tard, s'ha proclamat alcaldessa de Girona enmig d'unes circumstàncies molt delicades. "Si m'haguessin dit fa dos mesos i mig que aquesta situació es donaria no m'ho hagués cregut", reconeix.  Ara, amb una mirada més serena després d'uns dies de pau mediàtica, reflexiona sobre què ha passat a l'ajuntament i quines conseqüències ha tingut el procés de successió de Carles Puigdemont i la renúncia d'Albert Ballesta. Reconeix que la situació ha provocat "certa decepció" en bona part de la ciutadania - i també dels treballadors del consistori, apunta- perquè la ciutat ha estat notícia per assumptes negatius. Per això, reivindica que vol tornar a fer "aflorar l'orgull gironí".  Segons reconeix, la crisi interna que han viscut ha fet que el grup municipal en surti més unit i cohesionat i, per això, marca com a prioritat "treballar com mai" per recuperar la normalitat i fer avançar la gestió de la ciutat. "Tot i que la cohesió ara és íntima i important també és cert que ens ho hem passat malament", assegura mesurant bé les paraules que escull per expressar-se.  "Hem entonat el mea culpa" L'alcaldessa reconeix que, amb la visió que té ara dos mesos i mig més tard, s'han comès errors i reivindica que aquells que ha comès l'equip de govern s'han pagat a un preu alt. "Hem entonat el mea culpa, això no se'ns pot retreure de cap manera, o la dimissió de l'Albert Ballesta no és la decisió més valenta que es pot prendre?", s'ha preguntat Madrenas, que assenyala que en els darrers deu anys no recorda cap alcalde que hagi plegat per motius polítics.  Molts gironins es pregunten per què no va ser Madrenas el relleu natural de Puigdemont i el partit va apostar per situar el número 19 de la candidatura com a alcalde. "En aquell moment sí que vaig entendre que poguessin haver-hi diferents opcions però ara les circumstàncies han canviat i crec que s'ha de seguir l'ordre de la llista", ha manifestat. És per això que, quan Ballesta li va comunicar que creia que ella havia d'agafar les regnes de l'ajuntament, no s'ho va pensar. "És evident que la situació dos mesos enrere o ara és completament diferent, amb el que ha passat les coses s'analitzen d'una altra manera", reflexiona.  Crítiques a ERC Madrenas no s'amaga de fer autocrítica en clau de partit però també reparteix culpes, especialment cap a ERC i manifesta obertament que està decebuda. Segons apunta, pensaven que els republicans els ajudarien en aquesta transició i que ho farien per la ciutat però, en canvi, els acusa d'haver actuat amb "sectarisme". L'alcaldessa remarca que Girona necessitava un govern fort i que ERC es va negar "rotundament" en cinc ocasions a entrar el govern o garantir un pacte d'estabilitat.   En canvi, es mostra agraïda pel pas endavant fet pel PSC - que des d'aquest dimecres és oficialment soci de govern de CiU- i contraposa l'actitud dels socialistes a la dels republicans. "En un acte de responsabilitat cap a la ciutat hem trobat molts punts coincidents aplicant el sentit comú, la prioritat és Girona i no els nostres partits", ha afirmat.  Madrenas també recorda que en temes supramunicipals tindran llibertat de vot i assegura que Girona no farà "ni mig pas enrere" en el suport al procés independentista perquè 18 de 25 regidors del plenari són independentistes. "Aquest fet ens assegura que totes les actuacions i estratègies dirigides a recolzar el camí cap a la independència prosperaran", ha remarcat.  "No ens hem de conformar amb la majoria absoluta" El pacte amb el PSC atorga al govern municipal la majoria absoluta després de cinc anys en minoria. Madrenas reconeix que això pot accelerar la tramitació d'alguns projectes però remarca que no abandonaran la via del diàleg amb la resta de grups per aconseguir el màxim consens en els projectes que portin a aprovació del ple. "No entenc  les persones que critiquen arribar a consensos, és el que la gent hauria de pretendre sempre a no ser que es busqui ser partidista i sectari", ha manifestat.  L'alcaldessa assegura que mantindran la línia marcada pel govern durant l'era Puigdemont, tot i que assegura que té "llibertat" com per marcar perfil propi si calgués. En aquest sentit, subratlla que la prioritat continuarà essent la sortida de la crisi i garantir el benestar dels gironins. A més, en l'àmbit cultural, afirma que ha arribat el moment de fer un pas més i convertir la cultura "en un veritable motor econòmic".  "Calen polítiques més feministes" Madrenas és la segona alcaldessa que té la ciutat de Girona i es mostra crítica amb el paper que desenvolupen les dones en la política. Segons reconeix, és veritat que les quotes han permès l'entrada de les dones en les institucions, però sempre a títol "representatiu". "Quantes dones caps de llista hi ha o quantes estan a les direccions dels partits?", es pregunta. És per això que creu que hi ha molta feina a fer, i apunta també directament al seu partit just ara que està en plena refundació. "El que calen són polítiques més feministes, independents de qui les faci, homes o dones", ha assenyalat.  Aposta per les primàries Madrenas havia reconegut públicament que el seu pas per l'ajuntament era per a dos mandats, igual que ho volia Carles Puigdemont. Ara, però, reconeix que la situació ha canviat. L'alcaldessa ha defensat que el proper candidat de CDC a l'alcaldia de Girona s'ha d'escollir a través d'un procés de primàries. És per això que no gosa assenyalar si es veu candidata el 2019. "Abans necessito temps, hem de veure si puc demostrar a la ciutadania que sóc capaç de liderar el projecte amb èxits i llavors ja veurem", conclou.

Summary: Marta Madrenas: "La ciutadania ha patit una certa decepció però volem treballar com mai per tornar a la normalitat"


L'operatiu es va fer durant el cap de setmana i els animals patien nombroses patologies per desatenció veterinària com factures, hèrnies o tumors ACN Barcelona.-La Fundació Daina de la Societat Protectora d'Animals de Mataró i els Mossos d'Esquadra van dur a terme dissabte passat un operatiu per rescatar 39 gossos d'un caçador abandonats, desnodrits i deshidratats al Vallès Occidental. Segons la policia catalana, el caçador ha estat denunciat i s'ha obert una investigació judicial. Tres de les gosses rescatades acabaven de parir i molts dels animals patien nombroses patologies per desatenció veterinària i alguns tenien factures, hèrnies o tumors sense tractar. La Fundació Daina calcula les visites veterinàries i les operacions que han hagut de fer als gossos han tingut un cost d'uns 10.000 euros i que alimentar-los i posar-los un xip identificatiu suposarà una despesa d'uns dos mil euros més. Per aquesta raó, la protectora ha fet una crida a la ciutadania per acollir els animals i per recaptar llaunes i pinso per contrarestar la seva situació de desnutrició i ha posat en marxa una campanya a la plataforma de micromecenatge Migranodearena per aconseguir 10.000 euros. Des del dia del rescat, els animals estan al refugi de Can Moret (Ametlla del Vallès) i al servei veterinari (Mataró), que gestiona la Protectora d'Animals de Mataró. Durant aquesta setmana, l'equip de la Fundació Daina de la Societat Protectora d'Animals de Mataró ha estat donant suport d'urgència veterinària, alimentació i atenció bàsica d'acolliment als 39 gossos rescatats. L'entitat, a través, d'un comunicat, ha detallat que "aquesta situació és una seriosa amenaça per a les entitats proteccionistes" que presten el seu servei als animals abandonats sense sacrifici. "Aquesta entrada massiva de gossos en períodes d'estiu s'afegeix a la ja dramàtica situació de cada estiu en el rescat i acolliment de gossos perduts o abandonats", ha detallat. Segons la protectora, aquesta situació s'ha creat per "la mala gestió i atenció dels gossos per part dels caçadors i per la manca de controls de les institucions que tenen les competències, que estableix la llei catalana dels drets dels animals, no només en la tinença responsable sinó també en les bones condicions de nuclis zoològics, com és el cas, on s'acumulen de forma massiva de gossos utilitzats per a la caça".

Summary: La Fundació Daina i els Mossos rescaten 39 gossos d'un caçador abandonats i desnodrits al Vallès Occidental


Una desena de carreteres han patit afectacions de trànsit aquest dijous el matí pels talls de protesta per la vaga general del 21-F. Segons ha informat el Servei Català de Trànsit (SCT), les mobilitzacions han començat cap a les sis del matí en diferents vies com ara l'AP-7 a l'Hospitalet de l'Infant, o la mateixa via a Ulldecona, a Vilobí d'Onyar i a Llinars del Vallès. A l'alçada de Tàrrega, l'A-2 també ha patit aquests talls en els dos sentits de la marxa. La circulació també s'ha tallat a la C-58, a Sabadell, en els dos sentits de la marxa, que ha provocat fins a tres quilòmetres de retencions. La circulació s'ha vist afectada a la C-162 a Das (Cerdanya), a la C-17 a Gurb, a la C-242 a la Granadella. En la majoria d'incidències els concentrats han col·locat pneumàtics a la calçada i en alguns casos, els han cremat. (en aquesta actualització s'afegeixen detalls del desallotjament a la C-58) Deu minuts abans de les 8 del matí, els Mossos d'Esquadra han informat que els manifestants de l'A-2 a Tàrrega i la C-58 a Sabadell ja han sortit de la via i s'han pogut començar les tasques de manteniment per restablir la circulació.  En aquest tall, que s'ha allargat al voltant de l'hora, el desallotjament de la via s'ha fet amb moments de tensions i empentes, entre manifestants i Mossos d'Esquadra. La policia havia fet un desplegament amb una quinzena de furgonetes d'antidisturbis. També s'han viscut moments de confrontació entre els concentrats i els conductors que s'han trobat la via tallada. Els manifestants havien tirat oli de gira-sol a la calçada i per això, les tasques de neteja s'han allargat abans no es pogués deixar passar els vehicles. La concetració de Sabadell havia començar a les 6 del matí, a l'estació de FGC de Can Feu-Gràcia, on unes 200 persones han començat una marxa lenta fins a ocupar la C-58.  L'AP-7 a l'alçada de Figueres i la C-65 a Santa Cristina d'Aro també han patit afectacions. En aquest darrer cas, s'ha hagut de tallar un carril en direcció Maçanet de la Selva. També s'ha tallat la C-32 al Masnou en sentit Mataró. A l'A-2, el trànsit s'ha vist afectat a Sidamon, a Lleida, per manifestació, tot i que a dos quarts de set la circulació s'ha reobert parcialment i ja s'estava netejant la via. Altres carreteres que han patit talls aquest dijous al matí han estat la N-260 a la Seu d'Urgell, en els dos sentits de la marxa, la C-13 a Lleida, la N-240 a les Borges Blanques. A la demarcació de Girona, els talls s'han repetit a la C-65 a Cassà de la Selva i a la C-66 a Palol de Revardit. A Tarragona, també s'han produït talls a l'A-27.  Durant la matinada tampoc es podia circular per objectes a les vies a la C-55 a Olesa de Montserrat o a la C-33 a Mollet, però en tots dos casos l'ha circulació s'ha normalitzat abans de les sis del matí.

Summary: ACTUALIZACIÓ:Més de deu carreteres, entre elles l'AP7, l'A-2, la C-60 i la C-58, tallades al trànsit arreu de Catalunya pel 21-F


S'han arrestat 7 persones més i l'operació inclou registres a cases i empreses de l'expresident de Banesto ACN Madrid.-La Guàrdia Civil ha detingut aquest dilluns l'exbanquer Mario Conde a Madrid acusat de blanqueig de capitals, segons han confirmat fonts policials. L'operació, que continua en marxa, ha detingut 7 persones més –entre les quals Alejandra, una filla de Conde- i inclou registres a cases i empreses lligades a l'expresident de Banesto. L'operació està coordinada pel jutge Santiago Pedraz i la Fiscalia Anticorrupció i s'investiguen fonamentalment delictes de blanqueigs de capitals i contra la hisenda pública. Els investigadors apunten que l'exbanquer hauria estat repatriant poc a poc i des de fa mesos més de 13 milions d'euros de comptes de Suïssa, provinents del saqueig a Banesto de finals dels 80 i començaments dels 90. El jutge investiga la creació d'un entramat de societats a l'estranger i també a Espanya a través dels quals es portaven a l'Estat aquests diners 'desapareguts'. (En aquesta actualització, s'afegeix la quantitat que hauria blanquejat Mario Conde, els delictes dels quals se l'acusa a la querella presentada per la Fiscalia contra ell i catorze persones més i la petició per dur a terme entrades i registres) Les societats a Espanya estaven a nom de terceres persones i els diners arribaven a l'Estat a través de préstecs, ampliacions de capital i ingressos en efectiu. La Fiscalia Anticorrupció va presentar davant l'Audiència Nacional el passat 29 de març del 2016 la querella contra Conde i 14 persones més, totes elles amb estrets vincles familiars o personals, i va ser assumida pel Jutjat Central Número 1. En la querella se'ls acusa dels presumptes delictes de blanqueig de capitals, organització criminal, frustració de l'execució i vuit delictes contra la hisenda pública.  A més, la Fiscalia també demanava la pràctica de diverses diligències com vuit entrades i registres en els domicilis i seus dels implicats en el procediment i l'adopció de mesures cautelars d'assegurament patrimonial. De moment, el cas es troba sota secret de sumari. La querella es va iniciar al setembre del 2014 arran d'una comunicació del Servei de Prevenció del Blanqueig de Capitals (Sepblac), rebuda el passat setembre del 2014. Conde va ser condemnar pels delictes d'apropiació indeguda en les causes conegudes com 'Argentia Trust' en dues sentències de la Sala de l'Audiència Nacional de 20 de març del 1997 i del Tribunal Suprem de 26 de febrer del 1998 i 'Banesto' en dues sentències de la Sala de l'Audiència Nacional de 31 de març del 2000 i del Tribunal Suprem de 29 de juliol del 2002. Segons totes aquestes sentències, mentre Conde era president de Banesto s'hauria apropiat de 26 milions d'euros. D'acord amb la fiscalia, una part "molt considerable" dels fons desapareguts i no recuperats ha estat blanquejada des del 1999 fins a l'actualitat, concretament més de 13 milions d'euros.

Summary: ACTUALIZACIÓ:La Guàrdia Civil deté l'exbanquer Mario Conde per blanqueig de capitals


L'activista Tamara Carrasco ha qualificat aquest dijous de "bona notícia" l'aixecament del seu confinament ordenat pel jutjat d'instrucció número 24 de Barcelona després de més d'un any, però també ha recordat que encara li queda "un llarg camí" per aconseguir l'absolució completa. Carrasco, acompanyada del seu advocat Benet Salellas, ha assenyalat que "un suposat estat de dret" no pot vulnerar drets bàsics com la llibertat d'expressió i manifestació o la dissidència política i que seguirà lluitant per defensar-los "perquè són els de tots, pensin o no com jo". Després d'un any i dos mesos sense sortir de Viladecans, Carrasco ha dit que ara necessita "recuperar" la seva vida i "el temps perdut", viatjar amb les persones que estima i "agafar forces per afrontar el procés judicial" que té per endavant. Per últim, ha pregat que es respectin els seus tempos i la seva intimitat. En una roda de premsa celebrada en un bar del centre de Viladecans i acompanyada d'amics, entre ells la mare d'Adrià Carrasco, l'activista del CDR de Viladecans exiliat a Bèlgica, Tamara Carrasco ha deixat clar que tot i celebrar l'aixecament del confinament no vol acceptar aquest fet "com un mal menor" perquè la seva detenció mai s'hauria d'haver produït. L'activista ha dit ser conscient d'haver estat "un cap de turc" per eliminar la dissidència política al carrer en el marc del procés, però tot i el patiment acumulat durant l'any que no ha pogut sortir de Viladecans ha destacat que està decidida a seguir lluitant per defensar els seus drets i aconseguir l'absolució total. "Volien espantar-me perquè estigués callada i han aconseguit tot el contrari", ha apuntat. Sobre el futur del cas, l'advocat de Tamara Carrasco ha explicat que ara caldrà veure si el jutge que el porta decideix arxivar-lo o fer una mínima investigació. En cas d'acabar en judici, Salellas ha destacat que s'haurà de moure en els termes  del delicte d'incitació a la comissió de desordres públics, introduït a la reforma del codi penal del 2015. Més d'un any de confinament Tamara Carrasco va ser detinguda l'abril del 2018 i inicialment va ser investigada per l'Audiència Nacional pels presumptes delictes de rebel·lió i terrorisme. Al novembre, el magistrat de l'Audiència Nacional Diego De Egea va decidir enviar el cas als jutjats catalans per un delicte de desordres públics. Tot i això, va mantenir sobre Carrasco l'obligació d'estar confinada al seu municipi. Sis mesos més tard, l'Audiència de Barcelona va acordar que fos el jutjat d'instrucció número 24 de Barcelona i no el jutjat d'instrucció número 1 de Gavà qui es fes càrrec de la causa contra Carrasco.

Summary: Tamara Carrasco celebra l'aixecament del seu confinament i diu que seguirà "lluitant per l'absolució completa"


'Moonlight', la cinta de Barry Jenkins nominada a vuit Oscar, arriba aquest divendres als cinemes. El llargmetratge recorre la vida de Chiron en tres episodis: la infància, l'adolescència i la maduresa d'un jove afroamericà que sobreviu a les drogues i trobarà l'amor en llocs inesperats d'un barri de Miami. El cineasta desenvolupa en la cinta un relat complex allunyat dels estereotips. La cartellera també porta 'Cincuenta sombras más oscuras', el segon lliurament de la trilogia basada en la novel·la de l'autora britànica E. L. James, i el film d'animació 'Batman. La pel·lícula Lego', que es podrà veure doblat al català.  'Moonlight'  El llargmetratge aborda la infància, adolescència i maduresa de Chiron, un noi afroamericà que creix en una zona conflictiva de Miami. A mesura que passen els anys, el jove es descobreix a si mateix i troba l'amor a llocs inesperats. En aquesta recerca de la seva pròpia identitat, ha de fer front a la incomprensió de la seva mare (Naomie Harris), als seus propis dimonis personals i a la violència juvenil al barri.     'Cincuenta sombras más oscuras' Segon lliurament de la triologia que descriu la relació d'una recent graduada Anastacia Steele (Dakota Johnson) i el jove magnat dels negocis Christian Grey (Jamie Dornan), que continua just després del desenllaç de la primera, quan la jove es troba desolada davant del poder que exerceix el misteriós Christian. El magnetisme inicial s'ha transformat en un perillós joc de dominació sexual i, per això, la jove decideix allunyar-se'n i començar de zero.  Basada en la novel·la de 2012, 'Cincuenta sombras más oscuras' de l'autora britànica E. L. James, el nou encarregat de dirigir el film és James Foley ('Seduciendo a un extraño', 'Confidence'). A més dels actors protagonistes, s'incorporen en el repartiment Eric Johnson, Bella Heathcote i Kim Basinger. 'Felices sueños' Aquesta cinta francoitaliana dirigida per Marco Bellocchio narra la història de la idíl·lica infància de Massimo (Valerio Mastandrea), que es veu truncada als nou anys per la mort de la seva mare. 30 anys més tard, i després de cobrir una guerra com a periodista, Massimo comença a patir atacs de pànic. Mentrestant, es prepara per vendre l'apartament familiar forçat, així, a recordar la seva pèrdua. Elisa (Bérénice Bejo), un compassiva doctora, intentarà ajudar-lo a enfrontar-se amb el seu passat.  'Rings' Un nou capítol de la franquícia de terror 'The Ring', basada en les pel·lícules de terror japonès 'Ringu'. El llargmetratge, dirigit per  F. Javier Gutiérrez, se centra en una jove que, preocupada per la seva parella, decideix ajudar-lo en la recerca d'una obscura subcultura que té com a centre d'atenció una misteriosa cinta de vídeo que, suposadament, mata a l'observador set dies després de veure-la. La jove descobreix, llavors, que hi ha una pel·lícula dins la pel·lícula que ningú havia vist abans.  'Batman. La pel·lícula Lego'  Cinta d'animació dirigida per Chris McKay amb el mateix esperit irreverent i divertit de 'La Lego pel·lícula' (2014) ara és Batman qui ha de lluitar no només amb els criminals de Gotham City, sinó també amb la responsabilitat de criar, ell sol, un nen orfe, Robin.


El director lituà Oskaras Koršunovas ha trobat en el debut teatral del premiat escriptor rus Dmitry Danilov, 'A man from Podolsk', l'excusa per reflexionar sobre l'ús de la mentida per manipular la societat. L'obra, que arriba aquest dissabte al Temporada Alta per primer cop a l'Estat, parteix d'un interrogatori policial, a priori comú, per posar el focus en la distància entre la propaganda i la informació en l'època de la postveritat i en com el poder utilitza la mentida per manipular els ciutadans. En una entrevista a l'ACN, el director ha constatat la vigència del text. "Mentre al segle XX la propaganda actuava obertament, ara s'han inventat maneres encobertes d'influir en les persones", ha asseverat.  Dmitry Danilov és un dels escriptors russos actuals més populars, reconegut pels seus retrats periodístics de la Rússia de províncies, on els vells costums soviètics conviuen amb els nous. L'obra, que Koršunovas descriu com una "salutació irònica de Danilov al sistema", és el relat d'un estrany interrogatori policial que ha fascinat Oskaras Koršunovas, i que compara la història d'un home que somia viure a Amsterdam amb un argument proper a 'Matrix'.  Una sàtira sobre la burocràcia que es transforma en un conte de terror sobre realitats paral·leles i amors patris. La novel·la russa explica la història d'un home normal de la petita ciutat de Podolsk, que es troba de sobte en una comissaria. L'interroguen, però ni ell ni els policies saben per què. "Ni amb la força, ni amb les porres, sinó amb un discurs intel·lectual del seu nivell, ell està forçat a veure el món mitjançant les maneres inventades especialment per a ell", ha reblat el director. Aquesta comèdia amb elements d’humor absurd ha esdevingut un èxit a Rússia. Reflecteix la situació social i la incertesa d’un país on les lleis i la seva interpretació poden canviar, com afecta en la societat actual la propaganda i la informació en aquesta època de postveritat i com s’utilitza la mentida per canviar la visió de la ciutadania.  Precisament un dels aspectes més interessants és veure "com evoluciona" el protagonista i com està forçat a canviar la seva visió de la vida. En aquest sentit, perquè ell esdevingui "positiu" se l'ha de convèncer "que és un perdedor", i serà llavors quan se li pot canviar la seva visió del món a través del "diàleg pseudoliberal".   En una entrevista a l'ACN, Koršunovas reconeix que recentment li interessa la "realitat paral·lela" i la relació que aquesta té amb la realitat. "La realitat paral·lela està feta per la ideologia i per la propaganda en la seva essència, és la realitat que ens transmeten des de dalt els polítics", ha precisat. En l'obra, segons el director, es descobreix la violència i la propaganda suaus en una realitat que està "sent reconstruïda" i al protagonista se li dona la visió "exemplar de la seva vida". Al seu entendre, tothom viu en "la il·lusió de la llibertat". "Les nostres opinions no són creades pels mitjans de comunicació, sinó per les xarxes socials, perquè els mitjans ja no compleixen la seva funció essencial", ha afegit.  En aquest sentit, està d'acord amb Bauman que les xarxes socials i internet, lluny d'ajuntar persones, "les han separades i tothom viu en la seva bombolla". A l'interior, afegeix, hi tenim molt poca informació. "Quan ja no hi ha memòria, perdem la capacitat de pensar. I llavors és quan som molt susceptibles a tot tipus de propaganda", ha recordat .  El director lituà també ha agraït la fidelitat que el Temporada Alta ha demostrat a la seva feina, que creu que és un "estímul molt gran per a un artista".

Summary: Oskaras Koršunovas: "Mentre al segle XX la propaganda actuava obertament, ara s'influeix en les persones encobertament"


Lleida ha commemorat aquest dimarts 9 de maig el Dia d'Europa amb un acte institucional a la Seu Vella, amb l'himne, la hissada de la bandera europea i la lectura d'un manifest elaborat per alumnes de centres educatius de la ciutat. D'aquesta manera, un any més la Paeria se suma a la commemoració de la Declaració Schuman, considerada l'inici de l'actual Unió Europea. Aquest any la celebració, a més, ha estat marcada per la celebració dels 60 anys de la signatura dels Tractats de Roma, dels 30 anys del programa Erasmus i per la recent publicació del Llibre Blanc sobre el futur de la UE, qüestions que també s'han posat de relleu durant l'acte, que s'emmarca dins la Setmana d'Europa que organitza l'Ajuntament de Lleida. Altrament, l'Institut Josep Lladonosa ha estat el guanyador de la 13a edició de la Gimcana Destí Europa 2017, que ha comptat amb la participació de 140 estudiants de catorze centres educatius de la capital del Segrià.  En seu parlament, l'alcalde Àngel Ros ha posat de relleu que "aquest any més que mai calia celebrar el Dia d'Europa ja que darrerament s'està posant en qüestió el seu paper, com està passant amb el Brexit a Gran Bretanya o els pensaments antieuropeistes d'alguns partits de diferents països". Tot i així, "aquest diumenge ens van arribar bones notícies des de França després que un partit proeuropeista guanyés de forma clara les eleccions presidencials", ha remarcat Ros.  En aquest sentit, l'alcalde ha destacat "el paper que va tenir la Seu Vella en la història d'Europa" i, per tant, activitats pedagògiques com la gimcana "ajuden que els estudiants adquireixen coneixements d'Europa i sàpiguen quin va ser el paper en el passat de la Seu Vella". "Però, el paper en el futur d'Europa el marquen nois i noies com els que avui han participat en la Gimcana Destí Europa", ha sentenciat Àngel Ros.  L'acte institucional també ha comptat amb la participació dels tinents d'alcalde Rafael Peris i Xavier Rodamilans, així com dels regidors Paco Cerdà, Ángeles Ribes i Dolors López. També hi han assistit la subdelegada del govern de l'Estat a Lleida, Inma Manso; el director dels serveis territorials d'Empresa i Coneixement, Ramon Alturo, així com els representants dels cossos i forces de seguretat de la ciutat. 140 estudiants de 14 centres, a la Gimcana Destí Europa 140 estudiants de catorze centres d'ensenyament de Lleida han participat en aquesta edició de la Gimcana Destí Europa, recorrent diversos punts claus del Turó de la Seu Vella per aconseguir els dotze estels que conformen la bandera de la Unió Europea. L'alcalde Ros ha donat al matí el tret de sortida a aquesta activitat, que forma part dels actes de la Setmana d'Europa que organitza l'Ajuntament de Lleida. Aquest any els guanyadors han estat els alumnes de l'Institut Josep Lladonosa, que han guanyat un premi de 1.500 euros. Els participants han hagut de realitzar diverses proves que combinaven el contingut europeu (països, habitants, costums, monuments, música, personatges i tradicions) amb coneixements vinculats amb el Turó de la Seu Vella. A la gimcana s'ha comptat, a més, amb el grafiter Dude, que durant el matí ha realitzat un mural inspirat en les paraules que s'ha demanat als equips que pensessin i debatessin que defineixin millor la UE per als propers 60 anys. Així, de les paraules i la seva explicació s'ha fet un manifest que han llegit dues alumnes durant l'acte institucional de celebració del Dia d'Europa i que s'enviarà als eurodiputats catalans.

Summary: La ciutat de Lleida commemora el Dia d'Europa al Turó de la Seu Vella


Investigadors del BIOCOMSC, el grup de recerca de biologia computacional de la UPC, han constatat que l'índex de reproducció a Barcelona es va reduir la setmana passada, passant de 2.5-3 a una mica per sobre de 2. Ara bé, admeten que encara no se sap si aquesta trajectòria descendent continuarà cap a 1 o bé s'estabilitzarà prop del 2 o del 1.5. A través de Twitter, els investigadors esperen que les mesures funcionin aviat a la capital catalana i que l'evolució "sigui millor que a Lleida". El BIOCOMSC insisteix a demanar que no es facin reunions grans, "mai consecutives i sempre amb mascaretes". També aconsellen evitar cridar, cantar i fer esport en gran companyia.

Summary: Investigadors de la UPC constaten que l'índex de reproducció a Barcelona es va reduir la setmana passada


Sis dotacions dels Bombers de la Generalitat treballen aquest dilluns al matí en l'incendi de 15 caravanes en un pàrquing a Ventalló (Alt Empordà). Els Bombers han rebut l'avís quan passaven pocs minuts de les sis del matí i abans de les nou ja el tenien confinat i controlat i treballaven per extingir-lo. L'aparcament està situat al quilòmetre 368 de la C-31.

Summary: Cremen 15 caravanes en un aparcament de Ventalló


ANC i Òmnium Cultural insten a "reaccionar" davant l'ofensiva judicial de l'Estat perquè "els vots de lliberta omplin les urnes" ACN Barcelona.-Unes 3.500 persones, segons fonts de l'Ajuntament de Barcelona, han omplert aquest dilluns al vespre la plaça de Sant Jaume per exigir que també s'alliberi a Junqueras, Forn, Cuixart i Sànchez, després de la sortida, avui mateix, dels consellers Mundó, Rull, Turull, Borràs, Bassa Romeva. L'Assemblea Nacional Catalana (ANC) i Òmnium Cultural han impulsat la convocatòria que s'ha estès a tots els municipis catalans. "Aquesta és una situació molt dura que ens prefigura un procediment judicial que anirà creixent"; ha advertit el vicepresident de l'ANC, Agustí Alcoberro, qui ha fet una crida a "reaccionar". El portaveu d'Òmnium, Marcel Mauri, per la seva part, insta "a convertir la tristesa i la indignació en energia" per "seguir construint un país que sigui just i cohesionat". "I perquè el 21-D, els vots de llibertat omplin les urnes", ha afegit. A les vuit del vespre, la plaça que acull el Palau de la Generalitat i l'Ajuntament de Barcelona ja estava plena de gent, la majoria amb llaços o complements de color groc, però també amb banderoles amb la paraula 'Sí' o cartells en què es podia llegir 'Llibertat'. Precisament, "Llibertat", però també "Som una República", "In-inde-indepen-dèn-ci-a" o "Ni un pas enrere" han estat algunes consignes que s'han cridat, així com "Fora okupes, del Palau". En una cantonada de la plaça s'ha desplegat una pancarta en què es demanava la llibertat dels presos. Allà estaven Alcoberro i Mauri, però també la dona de Jordi Cuixart, Txell Bonet, membres del grup municipal d'ERC a l'Ajuntament de Barcelona, com Alfred Bosch i Juanjo Puigcorbé, així com companys i companyes de Joaquim Forn, qui durant molts va liderar el grup municipal de CiU, ara grup municipal Demòcrata (PDeCAT), amb l'exalcalde Xavier Trias al capdavant. També han estat presents el líder d'EUiA i membre de la Mesa al Parlament, Joan Josep Nuet, qui també fou encausat, i el secretari general d'Unió de Pagesos, Joan Caball. "L'aspecte positiu és que sis persones han sortit de la presó", ha dit en declaracions a l'ACN. "El negatiu, una injustícia que continua i una decisió polititzada per no alliberar a dues persones d’entitats de la societat civil organitzada", ha assenyalat sobre Sànchez i Cuixart. "Ens volen dir que la resta estiguem quiets o anirem pel mateix cam. És la lliçó que sembla que ens volen donar", ha asseverat. Caball reconeix la situació "atípica" de començar en aquest context una campanya electoral, però ha fet una crida al "seny", tot i esperant "que s'imposi el diàleg i la negociació i tinguem de retorn a casa els responsables polítics i entitats civils que no fan res més que intentar que aquest país pugui expressar el que acabi volent", ha conclòs. Una encesa interpretació de l''Estaca' de Llach, i l'himne dels Segadors ha posat el punt i final a una concentració en què s'ha animat a assistir massivament a la mobilització prevista aquesta setmana a Brussel·les i a la participació pel 21-D.

Summary: Unes 3.500 persones omplen la plaça de Sant Jaume per a l'alliberament de "tots" els presos polítics


Els Mossos d'Esquadra i la Policia Nacional han detingut dos homes de 73 i 80 anys acusats d'atracar dues entitats bancàries de Barcelona de les quals es van endur un botí de 32.000 i 45.000 euros. Els arrestats, que tenien múltiples antecedents a Itàlia, assaltaven les sucursals amb roba reflectant i elements de disfressa mentre esgrimien armes de foc, lligaven les mans dels treballadors per endur-se els diners en metàl·lic i fugien en transport públic. En l'operatiu també s'han detingut dos homes més per la seva presumpta relació amb els assalts, un d'ells va ser sorprès al costat d'un dels atracadors quan es disposaven a dur a terme un nou assalt a Madrid i l'altre ha estat arrestat per un delicte contra la salut pública.

Summary: Detenen dos atracadors de 80 i 73 anys per robar en dues sucursals bancàries de Barcelona


El fundador i membre d’honor del Front Nacional, Jean-Marie Le Pen, ha fet servir aquest dilluns un lema franquista per posicionar-se en contra de la independència de Catalunya. “Espanya, una, gran i lliure”, ha dit el polític d’ultradreta francès a través d’una piulada a Twitter. Jean-Marie Le Pen, que actualment és diputat no adscrit al Parlament Europeu, representa el sector més dur del Front Nacional, actualment presidit per Marine Le Pen. L’eurodiputat del PDeCat, Ramon Tremosa, ha respost al comentari del fundador del Front Nacional i ha ironitzat amb els “suports internacionals” que rep l’Estat. Per la seva banda, la líder del partit va dir ahir en una entrevista a BFM TV que “la Unió Europea és hipòcrita en l’afer català” perquè “afavoreix aquest tipus de separatismes”.

Summary: Jean-Marie Le Pen usa el lema franquista “Espanya, una, gran i lliure” per posicionar-se en contra de la independència


El conseller de Presidència, Jordi Turull, ha contestat al Ministeri d'Hisenda que la web del referèndum de l'1-O és la que es va fer servir per l'Estatut. Ho ha fet a través d'una piulada a les xarxes socials després que Hisenda fes aquest divendres un apercebiment a la Inspecció de la Generalitat perquè justifiqués com es paguen el web del referèndum i l'espot que convoca a la participació. "El TC es va carregar l'Estatut però no la web. Allò de 'els catalans ho aprofitem i reciclem tot'", ha dit Turull a les xarxes socials.

Summary: Turull contesta a Hisenda que el web del referèndum és el que es va fer servir per l'Estatut


Uns 400 jubilats d'Endesa de tot Catalunya s'han concentrat davant del consolat italià a Barcelona per denunciar les retallades que la companyia els vol aplicar. Entre els drets que els volen suprimir destaquen les bonificacions en la factura de la llum, drets socials per fer vacances, ajudes pels fills durant els estudis o bonificacions sanitàries. Els afectats diuen que es tracta de drets documentats des del 1928 i que la companyia els hi oferia per complementar els ''baixos sous'' que els pagava. Els jubilats han entregat una carta a l'ambaixador Steffano Sannino que recollia la problemàtica en la qual es troben els jubilats; l'empresa italiana Enel, social majoritària del grup Endesa, els vol retirar aquest mes de juny els drets socials adquirits històricament. Coincidint amb el judici per la demanda col·lectiva que els sindicats han presentat en contra de la decisió de l'empresa, que se celebrarà el pròxim 13 de març a Madrid, la Coordinadora de jubilats de tot Espanya ha decidit convocar manifestacions davant de tots els centres de treball de la companyia Endesa. A Catalunya hi ha uns 9.000 jubilats afectats per aquestes retallades de drets socials. Josep Ensenyat, representant dels jubilats del Pallars, ha dit que són drets adquirits que ara els vol retirar la companyia de manera unilateral. L'origen de la problemàtica neix perquè no s'ha pogut acordar un nou 'Conveni col·lectiu' entre l'empresa i els treballadors. Segons els afectats la direcció de l'empresa, actualment controlada per la italiana En el com accionista majoritària, creu que com que no hi ha cap conveni en vigor, pot no aportar els 700 MEUR per fer front a tots els drets socials que durant "molts anys" havien aconseguit "conveni rere conveni", i que l'empresa abonava en concepte de "salari en espècies".

Summary: Uns 400 jubilats d'Endesa de tot Catalunya es manifesten davant del Consolat italià a Barcelona


La filla de Josep Maria Espinàs, Olga Espinàs, ha mort aquesta matinada als 64 anys, segons ha informat l'editorial La Campana. L'escriptor li va dedicar el llibre 'El teu nom és Olga' (La Campana) el 1986 en què, a través d'una vintena de cartes, explorava sense prejudicis el món de la seva filla, amb Síndrome de Down. El volum ha comptat amb 40 edicions i s'ha traduït a nou llengües. "Petons, com sempre, fins a deu. Així, mentre jo et feia els deu petons, aprenies a comptar. I tu sempre has volgut correspondre’m —bromista i tendra— fent-me’n onze. Gràcies per tot, estimada Olga", ha difós a través de Twitter l'editorial, alhora que ha enviat una abraçada a la família Espinàs.

Summary: Mor la filla de Josep Maria Espinàs, protagonista del llibre 'El teu nom és Olga'


Es dota de quatre nous àmbits: la formació, la recerca, el big data i l’impuls d’una plataforma tecnològica a escala de país ACN Barcelona.-El Govern ha acordat donar un nou impuls a l’estratègia SmartCAT que va aprovar ara fa dos anys amb l’objectiu de posicionar Catalunya al capdavant de la revolució digital i convertir-la en un Smart Country de referència internacional. Per això, s’ha dotat de quatre nous àmbits d’actuació prioritaris que incideixen en la formació, la recerca, el big data i l’impuls d’una plataforma tecnològica a escala de país. El 28 d’octubre de 2014 el Govern va aprovar l’estratègia SmartCAT, que, alineada amb l’estratègia Europa 2020 de la Comissió Europea, estén el concepte de Ciutat Intel·ligent (Smart City) a escala de país i desplega un programa que aprofita l’ús de les tecnologies digitals i intel·ligents per tal d’innovar en els serveis públics, impulsar el creixement econòmic i promoure una societat més intel·ligent, sostenible i integradora. Després de dos anys de desplegament d’aquesta estratègia, el Govern ha decidit refermar amb una nova visió la seva aposta per donar resposta als nous reptes de país, molts d’ells diagnosticats en el Pacte Nacional per a la Societat Digital que Generalitat, diputacions i món local van signar el passat mes d’octubre per fomentar plegats el desenvolupament de la societat digital catalana.  Partint d’aquestes necessitats, l’estratègia SmartCAT afegeix quatre grans àmbits d’actuació a les seves línies d’acció prioritàries. En primer lloc, un programa per promoure les vocacions tecnològiques entre les dones i els joves, ja que les perspectives laborals del sector de les TIC a Europa fins al 2020 són de creació d’1,5 milions llocs de treball en aquest àmbit, dels quals, si segueix la tendència actual, n’hi haurà uns 756.000 que no es podran cobrir per manca de professionals qualificats. El programa pretén que la programació i la robòtica educativa siguin presents a l’escola des dels primers cursos de l’educació obligatòria, tot potenciant el que es coneix com a disciplines STEM (Science, Technology, Engineering and Maths). En segon lloc, un programa de recerca i innovació en tecnologies digitals avançades. Barcelona és la quarta ciutat europea en producció científica i Catalunya situa 3 de les seves universitats entre les 100 millors del món de menys de 50 anys. A més, Catalunya, amb el 0,1% de la població mundial, és responsable de l’1% de la producció científica global i del 2,2% de la producció científica de l’Europa dels 15. Cal afegir també el fet que Barcelona és la capital mundial del mòbil i acull les principals fires internacionals del sector. Pel que fa al tercer àmbit d’actuació, es tracta d’impulsar un programa de Big Data de país aprofitant que Catalunya és una de les regions europees amb més densitat d’empreses i entitats dedicades al Big Data. En concret, aglutina 57 d’aquestes iniciatives, 50 de les quals a Barcelona, més fins i tot que Londres (48), Brussel·les (55) o Madrid (42). A més, també compta amb la presència de multinacionals com Nestlé, Zurich, Volkswagen, Oracle, IBM, HP i T-Systems, que han invertit a Catalunya per situar-hi els seus centres mundials de dades, tot contribuint a potenciar el país com a HUB global de BigData i DataCenters. L’objectiu és establir de quina manera les dades, l’analítica, les eines i els professionals relacionats amb aquesta especialitat poden contribuir a una millor gestió de les dades que genera l’Administració catalana i el país amb l’objectiu de millorar els serveis públics i promoure l’activitat econòmica. Per últim, la quarta línia d’actuació prioritària de la renovada estratègia SmartCAT preveu la coordinació dels diferents agents locals i supralocals per al desenvolupament conjunt d’una plataforma tecnològica de “Smart Country” que doni resposta a les necessitats d’implementació del conjunt d’iniciatives de l’estratègia SmartCAT. En aquest sentit, molts dels reptes als quals el Govern vol donar resposta amb l’estratègia SmartCAT, com per exemple la mobilitat, el medi ambient o la salut, no es limiten a espais territorials municipals sinó que considera que han d’arribar a tot el territori català.

Summary: El Govern reforça l’estratègia SmartCAT per donar resposta als nous reptes de la Catalunya digital